Internetts mørke kjeller
Man trenger ikke være kjendis. Folk som jobber med unge forteller om et enormt problem. Menn er så kyniske at de truer jenter med å publisere nakenbilder for å få sex. Enkelte er ekstremt utspekulerte. De går etter sårbare jenter, unge som har lite støtte i familien og mangler motstandskraft. Les også: Sophie Elise Isachsen misbrukt på nett For foreldregenerasjonen som vokste opp uten internett, er det lett å tenke at dette ikke skjer våre unger. Fornuftige og godt oppdratte barn blir selvsagt ikke med på slike bilder. Eller? Så enkelt er det ikke. Bilder tas uten at jentene vet om det. Og de manipuleres. Et troskyldig bikinibilde kan bli et problem. Menn som truer har kanskje ikke engang nakenbilder. Trusselen kan være nok. Unge må være gatesmarte for å tolke de blandede signalene de hele tiden får. De manøvrerer i et samfunn hvor idolene helt sprenger grensene i forhold til sex. Barnestjerner som ble kjente med Disney-låter, synger plutselig om ønsket om å domineres. Og den ene dagen hylles ungdom i media fordi de gjorde noe helsprøtt på «Paradise Hotel». For bare litt senere å finne ut at den samme handlingen fører til avslag på sommerjobb. Vi lager nettjenester som Snapchat, hvor attraksjonen lå i muligheten til å spre nakenbilder fordi de straks ble slettet. Sophie Elise tok affære: Varslet foreldre om unggutters trakassering Bilder som var ment kun for kjæresten betyr trøbbel når forholdet ryker, og hevnlysten overtar. Det som kalles hevnporno, kan like gjerne kalles grov utpressing. For det er ulovlig å spre slike bilder. For politiet kreves det neppe all verdens kompetanse og ressurser å finne ut hvilken telefon et digitalt bilde kom fra. Men likevel henlegges sakene. Eksperter til ofre: – Det er aldri din skyld Så hva skal vi gjøre da? I alle fall ikke bli sittende og jamre oss over hvor fælt internett er. Det er mer sannsynlig at noen du kjenner rammes av hevnporno, enn at internett blir nedlagt. Nå er ikke voksne alltid lysende ledestjerner. Eldre ser på «Skam» fordi problemene tenåringer har, er så gjenkjennbare i voksenlivet. Men selv om voksne stadig oppfører seg som ungdom, så trenger ungene våre moden veiledning her, og det helt fra de er små. Skolen er en dinosaur på området. Alt i barneskolen bør nettvettundervisningen inn i læreplanen. Foreldre trenger oppdragelse i sosiale medier. Og nabolaget bør gå sammen om å utsette barnas bruk av Snapchat og andre tjenester lengst mulig. Det er ikke om å gjøre at ungene skal begynne med dette før de er modne nok til å forstå. Foreldrene bør bli enig om å følge aldersgrensene og slik unngå mas fra ungene om at «alle andre er på Facebook». For det er ingenting som haster. Ungene får fort nok lære hvor kynisk og kald verden kan være.
Kommentar Hver dag opplever unge jenter det samme som Sophie Elise. Personlige og intime bilder spres på nett. Hver dag opplever unge jenter det samme som Sophie Elise. Personlige og intime bilder spres på nett.